Sema iren apostolis a into-non Jesus,
imoli di ira et ingwanggwang ched Jesus i emiin a ima-imag cha tan intoro cha.
Et kigwan men Jesus i “Emoy ired ma iyaydasin a dogad say si-kathayo bengat et say mahainana kayo.”
Tep chakel i mansisina-dat a too et nagwariy pesing chen mengan.
Et imekal iren iyanbangka a kimowan iren iyaydasin a dogad say agos cha.
Nem chakel i toon emeschi ired si-kara nonta bimetik ira.
Isonga,
manbebetik iren edafod emiin a siyo-siyodad et edagwas ired konan iren Jesus.
Idi mimothok si Jesus et imepas chiwa bangka,
mita thoy chakel a too et kiyaasian to ira tep inges toy kalniron nagwariy naiyanbantay cha si-kara.
Et intoroan to wa ira na chakel a banag.
Idi emangkesalingawngaw,
kimowan iriy disipolos Jesus cha kad-an ton kigwan cha i “Ara-chem ma,
et ija kiyed iyaydasin a dogad.
Ito-nom ira ja tood iyay-esop a siyo-siyodad tan doga-dogad say menongkal ira na kakanen cha.”
Nem kigwan Jesus i “I-kani yo ira na kakanen cha.”
Et kigwan cha i “Ngoy piyan mon a-seden?
Mesepol a mankastos kawi na chegwen dasos a denarii a itongkal mi na kakanen cha.”
Et inbaga wen Jesus i “Piyay tinapay a gwared si-kayo?
Jo matha.”
Idi iyamta iren ma disipolos,
kigwan cha i “Dimen tinapay tan chegwen paideng.”
Et inbilin Jesus med disipolos to i petokkong cha ira ma too na sanmomokdod ma do-bet.
Timokkong ma iren emokmokdo.
Gwariy sandadasos tan gwara ngoy sandi-men polo.
Et ida wen Jesus iwa dimen tinapay tan chegwen paideng et tiyangkak toy dangit a iyansalamat cha Afo Chiyos.
Et piyetpet-ing to iwa tinapay,
et in-i-kan to ired ma disipolos to say iap-ap ched too.
Inpaiap-ap to pay iwa chegwen paideng.
Engan iren emiin et iyapsel ira.
Et kiyoskos iren ma disipolos iriy ebay-anan a tinapay tan paideng,
et pino thoy sawal na chegwen basket.
Say kabibidang na engan,
chanchanin dimen dibon daleki.